**หัวข้อ : มหาวิทยาลัยสงขลานครินทร์ สถาบันนโยบายสาธารณะ จับมือ อบจ.ปัตตานี และสปสช.เขต 12 สงขลา ผลักดันความร่วมมือขับเคลื่อนต้นแบบตำบลบูรณาการระบบอาหารและโภชนาการจังหวัดปัตตานี**

ตามที่กองทุนสนับสนุนการสร้างเสริมสุขภาพ (สสส.) สนับสนุนให้สถาบันนโยบายสาธารณะ มหาวิทยาลัยสงขลานครินทร์ ดำเนินโครงการขับเคลื่อนและยกระดับระบบอาหารเพื่อสุขภาวะตลอดห่วงโซ่ในจังหวัดสงขลา และสามจังหวัดชายแดนใต้ (ปัตตานี ยะลา และนราธิวาส) โดยมีเป้าหมายเพื่อบูรณาการการทำงานกับหน่วยงานต่างๆ เพื่อสร้างปฎิบัติการเรื่องความมั่นคงทางอาหาร ความปลอดภัยด้านอาหาร และด้านโภชนาการ ซึ่งในวันที่ 19 ตุลาคม 2566 ที่ผ่านมา ผศ.ดร พงค์เทพ สุธีรวุฒิ รองอธิการบดีฝ่ายบริหารและยุทธศาสตร์ มหาวิทยาลัยสงขลานครินทร์ ดร.เพ็ญ สุขมาก ผู้อำนวยการสถาบันนโยบายสาธารณะ ร่วมกับนายเศรษฐ์ อัลยุฟรี นายกองค์การบริหารส่วนจังหวัดปัตตานี นายแพทย์วีระพันธ์ ลีธนะกุล ผู้อำนวยการสำนักงานหลักประกันสุขภาพแห่งชาติ เขต 12 สงขลา ได้ร่วมกันลงนามความร่วมมือขับเคลื่อนต้นแบบตำบลบูรณาการระบบอาหารและโภชนาการจังหวัดปัตตานี

นายเศรษฐ์ อัลยุฟรี กล่าวถึง บทบาทท้องถิ่นต่อการขับเคลื่อนนโยบายพัฒนาคุณภาพชีวิต เพื่อแก้ปัญหาโภชนาการในกลุ่มเด็กเล็ก นักเรียน และกลุ่มเปราะบาง โดยการบริหารจัดการทรัพยากรต่างๆที่มีในจังหวัด ให้ได้ผลผลิตที่มีคุณภาพ เพื่อตอบโจทย์ปัญหาสุขภาพ การขับเคลื่อนเรื่องโภชนาการเด็ก โดยจะขับเคลื่อนในท้องถิ่นโดยให้ รพ.สต.เป็นหลัก จะต้องทำงานในภาพกว้าง จะต้องดูแลอาหารที่เด็กจะรับประทาน ทำให้เหมาะสม เน้นเรื่องส่งเสริมและป้องกันภาวะโชนาการตั้งแต่แม่ตั้งครรภ์จนถึงเด็กอายุ 5 ปี โดยสาเหตุของเด็กที่ขาดสารอาหาร เกิดจากความยากจน การขาดความรู้ โดยใช้กลไกการแก้ปัญหาที่ยั่งยืนของ รพ.สต.และหน่วยงานที่เกี่ยวข้องกับสุขภาพประชาชน

ผศ.ดร. พงค์เทพ สุธีรวุฒิ กล่าวว่า มหาวิทยาลัยสงขลานครินทร์ จะสร้างคุณค่าให้กับพื้นที่ โดยมองถึงการพัฒนาที่ยั่นยืน การลดคนจน การทำให้สุขภาพของคนดีขึ้น มหาวิทยาลัยจะเข้ามาทำให้เกิดความมั่นคงทางอาหาร ความมั่นคงทางสุขภาพ ความมั่นคงทางทรัพยากรธรรมชาติสิ่งแวดล้อม ความมั่นคงทางเศรษฐกิจ และความมั่นคงทางสังคมวัฒนธรรม โดยการบูรณาการความมั่นคงทั้งหมดด้วยกัน ด้วย BCG model มองถึงสิ่งที่มีในจังหวัดปัตตานีคือความหลากหลายทางชีวภาพและความหลากหลายทางวัฒนธรรม สิ่งที่จะทำคือการนำองค์ความรู้ วิทยาศาสตร์เทคโนโลยี มาช่วยยกระดับคุณภาพอาหาร คุณภาพชีวิตของประชาชน การพัฒนาศักยภาพบุคลากรของ อบจ. ร่วมกับ รพ.สต. แล้วทำวิจัยระดับตำบล อำเภอ จังหวัด เพื่อสร้างความรู้นวัตกรรมต่อการพัฒนาส่งเสริมป้องกันโภชนาการสมวัย โดยการทำโครงการส่งเสริม ทำแผนการจัดการระบบอาหารและโภชนาการ

นายแพทย์วีระพันธ์ ลีธนะกุล กล่าวว่า สถานการณ์ข้อมูลสุขภาพในสามจังหวัดภาคใต้ชายแดน รวมทั้งการดำเนินโครงการด้านอาหารและโภชนาการของท้องถิ่น สามารถเข้าถึงข้อมูลได้ที่ เว็บไซต์ <https://localfund.happynetwork.org> ซึ่งสถานการณ์ที่สำคัญได้แก่ภาวะโภชนาการเด็กในสามจังหวัดภาคใต้ เรื่องปัญหาเตี้ยแคระเกร็นในเด็กซึ่งเกิดจากการขาดสารอาหาร ปัญหาสตรีวัยเจริญพันธ์ พฤติกรรมการบริโภคอาหาร ทางสปสช. มีการจัดสรรเงินกองทุนหลักประกันสุขภาพท้องถิ่นเพื่อให้ท้องถิ่นได้ทำงานแก้ปัญหาด้านสุขภาพในพื้นที่ ซึ่งในจังหวัดปัตตานีมีโครงการด้านอาหารและโภชนาการจำนวนกว่า 112 โครงการที่ดำเนินการไปแล้ว ซึ่งการดำเนินโครงการด้านอาหารและโภชนาการ ท้องถิ่นสามารถดำเนินการได้หลายเรื่อง เช่น ภาวะซีดน้ำหนักตัวเด็ก พัฒนาการเด็ก การจัดการอาหารในโรงเรียน ซึ่งสามารถจัดการเสริมร่วมกับกระทรวงศึกษาธิการได้ทั้งเรื่องอาหารเช้า หรืออาหารกลางวัน ซึ่งโครงการต้องดูผลลัพธ์ของกิจกรรม ทั้งนี้เป็นโอกาสที่ดีเมื่อโรงพยาบาลส่งเสริมสุขภาพตำบลถ่ายโอนมาสู่ อบจ. ซึ่งจะเป็นผู้นำในการสร้างเสริมสุขภาพต่อไป

แนวทางความร่วมมือขับเคลื่อนต้นแบบตำบลบูรณาการระบบอาหารและโภชนาการจังหวัดปัตตานี ในครั้งนี้ ประกอบด้วยเรื่อง 1) ร่วมพัฒนาเครื่องมือในการเก็บและสังเคราะห์ข้อมูลด้านระบบอาหารเพื่อสุขภาวะตลอดห่วงโซ่ ทั้งประเด็นความมั่นคงทางอาหาร อาหารปลอดภัย และโภชนาการ และสนับสนุนการใช้ผลการวิเคราะห์ข้อมูลดังกล่าวในการจัดทำแผนยุทธศาสตร์ โครงการระบบอาหาร พร้อมทั้งผลักดันและขับเคลื่อนแผนงาน โครงการไปสู่การปฏิบัติของหน่วยงานในทุกระดับ 2) ร่วมพัฒนารูปแบบการรณรงค์สื่อสารความรอบรู้ด้านอาหาร เพื่อเพิ่มการเข้าถึงและเพิ่มการบริโภคอาหารเพื่อสุขภาวะของประชาชนในพื้นที่ 3) ร่วมจัดทำหลักสูตรและพัฒนาศักยภาพบุคลากรประจำโรงพยาบาลส่งเสริมสุขภาพตำบล ครูผู้ดูแลเด็ก บุคลากรสังกัดองค์การบริหารจังหวัดปัตตานี และภาคีเครือข่ายในพื้นที่ ให้มีศักยภาพและขีดความสามารถในการบูรณาการและจัดการระบบอาหารเพื่อสุขาวะตลอดห่วงโซ่ในระดับชุมชนท้องถิ่น 4) ร่วมพัฒนากลไกพี่เลี้ยง กลไกวิชาการ และวางระบบการติดตามประเมินผล เพื่อหนุนเสริมพลังให้กับคนทำงานและสนับสนุนการใช้รูปแบบการประเมินผลเพื่อการเรียนรู้และพัฒนาให้กับการทำงานของภาคีเครือข่ายในพื้นที่ 5) บูรณาการและสร้างการมีส่วนร่วมในการดำเนินงานระบบอาหารเพื่อสุขภาวะตลอดห่วงโซ่กับภาคีเครือข่าย ท้องถิ่น ชุมชน โรงเรียน ศูนย์พัฒนาเด็กเล็ก แกนนำเกษตรกร กลุ่มอาชีพต่างๆ ที่เกี่ยวข้อง เพื่อแก้ปัญหาโภชนาการ กระตุ้นเศรษฐกิจหมุนเวียนของชุมชน แก้ปัญหาความยากจนและลดความเหลื่อมล้ำ ของประชาชนในพื้นที่ 6) สร้างความร่วมมือในการพัฒนานวัตกรรม องค์ความรู้ และการวิจัย เพื่อแก้ปัญหาระบบอาหารเพื่อสุขภาวะตลอดห่วงโซ่และปัญหาทุพโภชนาการ